KIRJALLINEN KYSYMYS E-2059/99 esittäjä(t): Karin Scheele (PSE) komissiolle. Bohunicen ydinvoimalan sulkeminen.



Virallinen lehti nro 225 E , 08/08/2000 s. 0045 - 0045



KIRJALLINEN KYSYMYS E-2059/99 esittäjä(t): Karin Scheele (PSE) komissiolle (12. marraskuuta 1999) Aihe: Bohunicen ydinvoimalan sulkeminen Slovakian hallitus ilmoitti vuonna 1994 tekemällään päätöksellä Bohunicen ydinvoimalan molempien V-1-reaktoreiden sulkemisesta vuonna 2000. Tämä sisällytettiin myös Agenda 2000:een. Syyskuun lopussa hallitus perui päätöksensä ja esitti uuden aikataulun, jonka mukaan sulkeminen tapahtuu vasta vuonna 2008. Komission jäsen Günther Verheugen piti tätä päätöstä myönteisenä. Lausunnossa Slovakian hakemuksesta Euroopan unionin jäseneksi komissio toteaa, että turvallisuustason kohentamiseen tähtäävän parannusohjelman jälkeen (vuoteen 1999 asti) A1-prototyypin reaktori suljetaan lopullisesti. Slovakian tasavalta on liittymistä valmistelevan kumppanuuden puitteissa sitoutunut realistisen Bohunicen ydinvoimalan sulkemista koskevan ohjelman toteuttamiseen. Komission marraskuussa 1998 antamassa Slovakian edistymistä liittymisvalmisteluissa koskevassa kertomuksessa todetaan kriittisesti, että reaktorin pitkäaikainen käyttö vuoden 1999 jälkeen ei ole kumppanuuden eikä Slovakian hallituksen vuonna 1994 tekemän päätöksen mukainen. Siksi kysyn komissiolta seuraavaa: 1. Millaisiksi komissio arvioi Slovakian hallituksen esittämän uuden aikataulun Euroopan unioniin liittymistä ajatellen? 2. Aikooko komissio tulevaisuudessa kiinnittää erityistä huomiota liittymistä valmistelevan kumppanuuden yhteydessä laadittujen aikataulujen toteutumiseen ja ryhtyä tarvittaessa vaadittaviin toimiin? Günter Verheugenin komission puolesta antama vastaus (9. joulukuuta 1999) Seitsemän teollistuneimman maan muodostaman G 7 -ryhmän vuonna 1992 Münchenissä tekemien määritelmien mukaan Bohunicen ydinvoimalassa on kaksi VVER 440/230 reaktoria (yksiköt 1 ja 2 Bohunice V1 -voimalassa), joita ei voida saattaa nykyisten turvallisuusvaatimusten mukaisiksi kohtuukustannuksin, ja kaksi VVER 440/213 reaktoria (yksiköt 3 ja 4 Bohunice V2 -voimalassa), jotka voidaan saattaa nykyisten turvallisuusvaatimusten mukaisiksi. Vanha Bohunice A1 -reaktori pysäytettiin vuonna 1977 ja sitä puretaan parhaillaan. Bohunice V1 -voimalan yksikön 1 alkuperäinen suunniteltu käyttöikä päättyy vuonna 2008 ja yksikön 2 vuonna 2010. Viime vuosina Slovakian valtio on investoinut merkittävästi varoja (noin 200 miljoonaa euroa) Bohunice V1 -voimalan (yksiköiden 1 ja 2) turvallisuustason parantamiseen tarkoituksenaan antaa yksikölle 1 lupa jatkaa toimintaa vuoteen 2010 ja yksikölle 2 vuoteen 2012 saakka tai pitempäänkin. Näistä investoinneista huolimatta on tehty päätös aikaistaa Bohunice V1-voimalan yksikön 1 sulkemista vuoteen 2006 ja yksikön 2 vuoteen 2008. Komissio pitää tätä aikataulua realistisena ja uskottavana. Se tekee kaikkensa sen varmistamiseksi, että näitä sulkemisajankohtia noudatetaan. Vuoden 1999 liittymiskumppanuudessa ilmaistaan selvästi, että Bohunice V1 -voimalan sulkemista ja käytöstä poistamista koskevat valmistelut ovat tärkeä tavoite. Komissio seuraa kyseistä voimalaa koskevaa kehitystä erityisen tarkasti. Se on valmis tukemaan Slovakian viranomaisia ja toimimaan läheisessä yhteistyössä niiden kanssa erityisesti antamalla taloudellista tukea ja asiantuntijoita, jotta Bohunice V1:n reaktorit voidaan sulkea aikaisin ja poistaa käytöstä. Edistymistä arvioidaan säännöllisesti sekä liittymistä valmistelevien välineiden että liittymisprosessin yhteydessä.